CELEX: 32012D0790
Language: el
Date: 2012-12-14 00:00:00
Title: 2012/790/ΕΕ: Εκτελεστική απόφαση της Επιτροπής, της 14ης Δεκεμβρίου 2012 , για τους σκοπούς της απόφασης 2009/470/ΕΚ του Συμβουλίου όσον αφορά τη χορήγηση χρηματοδοτικής ενίσχυσης από την Ένωση στο εργαστήριο αναφοράς της ΕΕ για τον έλεγχο των καταλοίπων από την 1η Ιανουαρίου έως την 31η Δεκεμβρίου 2012 [κοινοποιηθείσα υπό τον αριθμό C(2012) 9286]

18.12.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 348/28
            
         ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
   της 14ης Δεκεμβρίου 2012
   για τους σκοπούς της απόφασης 2009/470/ΕΚ του Συμβουλίου όσον αφορά τη χορήγηση χρηματοδοτικής ενίσχυσης από την Ένωση στο εργαστήριο αναφοράς της ΕΕ για τον έλεγχο των καταλοίπων από την 1η Ιανουαρίου έως την 31η Δεκεμβρίου 2012
   [κοινοποιηθείσα υπό τον αριθμό C(2012) 9286]
   (Το κείμενο στην ολλανδική γλώσσα είναι το μόνο αυθεντικό)
   (2012/790/ΕΕ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την απόφαση 2009/470/ΕΚ του Συμβουλίου, της 25ης Μαΐου 2009, σχετικά με ορισμένες δαπάνες στον κτηνιατρικό τομέα (1), και ιδίως το άρθρο 31 παράγραφοι 1 και 2,
   Έχοντας υπόψη τον κανονισμό (ΕΚ) αριθ. 882/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τη διενέργεια επισήμων ελέγχων της συμμόρφωσης προς τη νομοθεσία περί ζωοτροφών και τροφίμων και προς τους κανόνες για την υγεία και την καλή διαβίωση των ζώων (2), και ιδίως το άρθρο 32 παράγραφος 7,
   Εκτιμώντας τα ακόλουθα:
   
               (1)
            
            
               Στα εργαστήρια αναφοράς της Ευρωπαϊκής Ένωσης μπορεί να χορηγηθεί χρηματοδοτική ενίσχυση από την Ένωση, σύμφωνα με το άρθρο 31 της απόφασης 2009/470/ΕΚ.
            
         
               (2)
            
            
               Σύμφωνα με το άρθρο 75 του κανονισμού (ΕΚ, Ευρατόμ) αριθ. 1605/2002 του Συμβουλίου (3) («δημοσιονομικός κανονισμός») και με το άρθρο 90 παράγραφος 1 του κανονισμού (ΕΚ, Ευρατόμ) αριθ. 2342/2002 της Επιτροπής (4) («κανόνες εφαρμογής»), πριν από την ανάληψη δαπάνης εις βάρος του προϋπολογισμού της ΕΕ, εκδίδεται απόφαση χρηματοδότησης από το όργανο ή από τις αρχές τις οποίες εξουσιοδοτεί το όργανο, η οποία περιλαμβάνει τα ουσιώδη στοιχεία της ενέργειας που συνεπάγεται τη δαπάνη.
            
         
               (3)
            
            
               Ο εκτελεστικός κανονισμός (ΕΕ) αριθ. 926/2011 της Επιτροπής, της 12ης Σεπτεμβρίου 2011, για τους σκοπούς της απόφασης 2009/470/ΕΚ του Συμβουλίου όσον αφορά τη χορήγηση χρηματοδοτικής ενίσχυσης από την Ένωση στα εργαστήρια αναφοράς της ΕΕ για τις ζωοτροφές, τα τρόφιμα και τον τομέα της υγείας των ζώων (5), προβλέπει ότι η χρηματοδοτική ενίσχυση της Ένωσης πρέπει να χορηγείται αν τα εγκεκριμένα προγράμματα εργασίας εκτελούνται αποτελεσματικά και αν οι δικαιούχοι υποβάλλουν όλα τα αναγκαία στοιχεία εντός συγκεκριμένων χρονικών ορίων.
            
         
               (4)
            
            
               Το Institute for Food Safety του Wageningen των Κάτω Χωρών (RIKILT), ορίστηκε ως το εργαστήριο αναφοράς της ΕΕ για τον έλεγχο των καταλοίπων με τον κανονισμό (ΕΕ) αριθ. 563/2012 της Επιτροπής, της 27ης Ιουνίου 2012, για την τροποποίηση του παραρτήματος VII του κανονισμού (ΕΚ) αριθ. 882/2004 του Ευρωπαϊκού Κοινοβουλίου και του Συμβουλίου όσον αφορά τον κατάλογο εργαστηρίων αναφοράς της ΕΕ (6), με αναδρομική ισχύ από την 1η Ιανουαρίου 2012.
            
         
               (5)
            
            
               Τον Σεπτέμβριο του 2011 το RIKILT υπέβαλε ένα προσωρινό πρόγραμμα εργασίας για το έτος 2012 στο πλαίσιο της υποψηφιότητάς του. Έπειτα από τον ορισμό του, το RIKILT διαβίβασε επικαιροποιημένο πρόγραμμα εργασίας και το αντίστοιχο προσχέδιο προϋπολογισμού. Η Επιτροπή αξιολόγησε και ενέκρινε το πρόγραμμα εργασίας και το αντίστοιχο προσχέδιο προϋπολογισμού που υποβλήθηκε από το εργαστήριο αναφοράς της Ευρωπαϊκής Ένωσης για το έτος 2012.
            
         
               (6)
            
            
               Το πρόγραμμα εργασίας εκτελείται από την 1η Ιανουαρίου 2012. Συνεπώς, απαιτείται χρηματοδότηση από την 1η Ιανουαρίου 2012.
            
         
               (7)
            
            
               Δεδομένου ότι το πρόγραμμα εργασίας του 2012 αποτελεί επαρκώς λεπτομερές πλαίσιο κατά την έννοια του άρθρου 90 παράγραφοι 2 και 3 των κανόνων εφαρμογής, η παρούσα απόφαση συνιστά απόφαση χρηματοδότησης.
            
         
               (8)
            
            
               Ως εκ τούτου, θα πρέπει να χορηγηθεί χρηματοδοτική ενίσχυση από την Ένωση στο ορισθέν εργαστήριο αναφοράς της Ευρωπαϊκής Ένωσης, προκειμένου να συγχρηματοδοτηθούν οι δραστηριότητές του για την άσκηση των λειτουργιών και των καθηκόντων που προβλέπονται στο άρθρο 32 του κανονισμού (ΕΚ) αριθ. 882/2004. Η χρηματοδοτική ενίσχυση θα πρέπει να ανέρχεται στο 100 % του επιλέξιμου κόστους, όπως ορίζεται στον εκτελεστικό κανονισμό (ΕΕ) αριθ. 926/2011 της Επιτροπής.
            
         
               (9)
            
            
               Δυνάμει του άρθρου 3 παράγραφος 2 στοιχείο α) του κανονισμού (ΕΚ) αριθ. 1290/2005 του Συμβουλίου, της 21ης Ιουνίου 2005, για τη χρηματοδότηση της κοινής γεωργικής πολιτικής (7), τα προγράμματα για την εξάλειψη και τον έλεγχο ζωονόσων (κτηνιατρικά μέτρα) χρηματοδοτούνται από το Ευρωπαϊκό Γεωργικό Ταμείο Εγγυήσεων (ΕΓΤΕ). Επιπλέον, το άρθρο 13 δεύτερο εδάφιο του εν λόγω κανονισμού προβλέπει ότι, σε δεόντως αιτιολογημένες εξαιρετικές περιπτώσεις, για μέτρα και προγράμματα που υπάγονται στην απόφαση 90/424/ΕΟΚ του Συμβουλίου, της 26ης Ιουνίου 1990, σχετικά με ορισμένες δαπάνες στον κτηνιατρικό τομέα (8), οι διοικητικές δαπάνες και τα έξοδα προσωπικού στα οποία υποβάλλονται τα κράτη μέλη και οι δικαιούχοι ενίσχυσης από το ΕΓΤΕ, βαρύνουν το Ταμείο. Για σκοπούς δημοσιονομικού ελέγχου, πρέπει να εφαρμόζονται τα άρθρα 9, 36 και 37 του κανονισμού (ΕΚ) αριθ. 1290/2005.
            
         
               (10)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   1.   Εγκρίνεται το πρόγραμμα εργασίας για το 2012 που υπέβαλε το RIKILT — Institute for Food Safety, τμήμα του πανεπιστημίου και ερευνητικού κέντρου του Wageningen, στις 27 Σεπτεμβρίου 2011.
   2.   Για τον έλεγχο καταλοίπων, η Ένωση χορηγεί χρηματοδοτική ενίσχυση στο RIKILT — Institute for Food Safety, τμήμα του πανεπιστημίου και ερευνητικού κέντρου του Wageningen. Το εργαστήριο εκτελεί τις λειτουργίες και τα καθήκοντα που ορίζονται στο παράρτημα VII μέρος I σημείο 12 στοιχείο α) του κανονισμού (ΕΚ) αριθ. 882/2004.
   3.   Η χρηματοδοτική ενίσχυση της Ένωσης για την περίοδο από 1 Ιανουαρίου έως την 31η Δεκεμβρίου 2012 αντιστοιχεί στο 100 % των επιλέξιμων δαπανών, όπως ορίζεται στον εκτελεστικό κανονισμό (ΕΚ) αριθ. 926/2011, τις οποίες θα επωμιστεί το εν λόγω εργαστήριο για το πρόγραμμα εργασίας και ανέρχεται, κατ’ ανώτατο όριο, στο ποσό των 470 000 ευρώ, από το οποίο το ποσό των 25 000 ευρώ, κατ’ ανώτατο όριο, θα διατεθεί αποκλειστικά στην οργάνωση τεχνικού εργαστηρίου σχετικά με τον έλεγχο καταλοίπων.
   Άρθρο 2
   Η παρούσα απόφαση απευθύνεται στο RIKILT — Institute for Food safety, τμήμα του Πανεπιστημίου και Ερευνητικού Κέντρου του Wageningen, Akkermaalsbos 2, Building No 123, 6708 WB Wageningen, Κάτω Χώρες.
   
      Βρυξέλλες, 14 Δεκεμβρίου 2012.
      
         
            Για την Επιτροπή
         
         Tonio BORG
         
            Μέλος της Επιτροπής
         
      
   
   
      (1)  ΕΕ L 155 της 18.6.2009, σ. 30.
   
      (2)  ΕΕ L 165 της 30.4.2004, σ. 1.
   
      (3)  ΕΕ L 248 της 16.9.2002, σ. 1.
   
      (4)  ΕΕ L 357 της 31.12.2002, σ. 1.
   
      (5)  ΕΕ L 241 της 17.9.2011, σ. 2.
   
      (6)  ΕΕ L 168 της 28.6.2012, σ. 24.
   
      (7)  ΕΕ L 209 της 11.8.2005, σ. 1.
   
      (8)  ΕΕ L 224 της 18.8.1990, σ. 19.